
DE  RHEUMATISMO  ARTICULORUM  ACUTO. 


^4.  RHEUMATISMI  NOTIO. 

Superioribus  temporibus  medici  nomine  rheumatismi 
saepe  falso  usi  sunt.  Nullo  discrimine  tunicarum  sero- 
sarum  et  organorum  parenchymaticorum  facto  omnes 
morbi,  quorum  causa  perfrictio  putabatur,  neque  rectior 
aut  alia  reperiri  poterat,  affectionum  rheumaticarum  no- 
mine  nuncupabantur.  Itaque  Canstatt  anno  MDCCCXLVII 
rheumatismos  et  catarrhos,  quia  utrique  ex  perfrictione 
nascantur,  unam  classem  morborum  ex  perfrictione  oriun- 
dorum  esse  dixit,  quamvis  catarrhi  causa  minime  per- 
frictio  esse  debeat.  Hinc  quoque  factum  est,  ut  omnes 
affectiones,  quarum  origo  minus  facilis  esset  perspectu,, 
si  perfrictio  aliquid  haberet  verisimilitudinis,  in  magnum 
illum  rheumatismorum  numerum,  tamquam  in  commune 
quoddam  receptaculum ,  quod  semper  pateret,  temere 
conjicerentur.  Imprirais  huc  illi  morbi  referebantur,  qui 
cum  rheumatismo  complicari  solent,  carditis,  pleuritis, 
vel  ipsa  pericarditis,  etiamsi  in  nullo  organo  alio,  ut 

in  articulationibus  vel  musculis,  rheuma  antea  exstiterat. 
Atque  etiamnunc,  quamvis  majore  prudentia  rheumatis- 
mus  dignosci  soleat,  tamen  numerus  morborum,  qui 
ad  rheumatismorum  genus  pertinere  dicuntur,  eorum- 
que  discrepantia  tanta  est,  ut  exacta  notionis  rheuma- 
tismi  definitio  difficillima,  ne  dicam  impossibilis  sit. 

Communia  morborum,  qui  hoc  etiam  tempore  in 
rheumatismorum  numero  ab  omnibus  habentur,  haec 
fere  signa  aflferri  possunt: 

1.  passionis  sedes  in  formationibus  fibrosis,  appara- 
tibus  articularibus,  aponeurosibus,  vaginis  tendi- 
num,  neurilemate,  periosteo,  musculis  tendini- 
busque; 

2.  passionis  dolores,  qui  certe  in  multis,  si  non  in 
omnibus,  casibus  ex  inflammatoriis  nutritionis  tur- 
bationibus  prodeunt; 

3.  causarum  traumaticarum  absentia  atque  passionis 
hypostasis  quaedam,  id  est,  ut  ita  dicam,  inde- 
pendentia  ab  aliis  vel  acutis  vel  chronicis  pro- 
cessibus  morbosis. 

B.  RHEUMATISMUS  ARTICULORUM  ACUTUS. 

In  ea  passionis  rheumaticae  forma,  quam  rheuma- 
tismum  articulorum  acutum,  febrem  rheumaticam,  po- 
lyarthritidem  rheumaticam  nominaverunt,  morbi  sedes 

est  in  capsulis  synovialibus  minoris  majorisve  articula- 
tionum  numeri.  Ipsae  affectiones  constant  in  inflamma- 
toriis  nutritionis  turbationibus.  Nomen  vero  polyartbri- 
tidis  acutae  per  se  ad  bunc  morbum  designandum 
parum  aptum  est,  quum  etiam  alia  a  rbeumatismo  ar^ 
ticulorum  idiopatbico  diversa  exstet  polyarthritis  acuta, 
quae  post  morbos  inficientes  secundaria  demum  pro- 
venit. 

I.  Pathogenesis  et  causae. 

Capsulae  synoviales  unius  pluriumve  articulationum 
sedes  fiunt  inflammationis,  quae  quidem  neque  ipsa 
permagna  existit,  neque  copiosum  profert  exsudatum. 
Neque  exsudatum  plerumque  valde  fibrinosum  est  et 
paucas  modo  puris  cellulas  continet.  Tela  conjunctiva, 
quae  articulaiionem  circumdatj  oedematose  intumescit, 
ita  ut  morbus  extrinsecus  conspici  possit.  Raro  exsu^ 
datum  copiosius  est  solitoque  plus  fibrini  et  puris  con- 
tinet.  Sed  bos  casus  in  exceptionibus  de  regula  ha^ 
bere  licet. 

De  dispositione  ad  rheumatismum  articularem  acu* 
tum  parum  certi  scimus.  Alia  enim  aliis  hominibus 
nonnullisque  innata  esse  et  imprimis  aetatem  ab  anno 
quinto  decimo  usque  ad  quadragesimum  complecti  vi- 
detur.  Quod  autem  virorum  affectorum  numerus  paullo 
major  est,  quam  feminarum,  nescio,  an  in  eo  sit  posi' 

tum,  quod  illi  causis  occasionalibus  magis  sunt  expo- 
siti,  quam  feminae.  Experientia  ceterum  edocti  scimus, 
robustorum  succulentorumque  hominum  dispositionem 
majorem  esse,  quam  infirmorum,  macilentorum ,  anae- 
micorum. 

Causae  occasionales  plerumque  inveniri  nequeunt. 
Perfrictiones  temporarias,  sive  sicco  frigidoque  vento, 
sive  corpore  calido  ac  sudante  repente  madefacto,  sive 
diutius  versando  in  locis  vel  domiciliis  humidis  exor- 
tas,  hic  locum  primum  obtinere  non  licet  nobis  negare. 
Unde  patet,  homines  operarios  ac  pauperiores,  qui  in 
locis  humidis  versari  coguntur,  neque  ab  illis  injuriis 
vestitu  et  victu  sese  satis  tueri  possunt,  saepius  affici, 
quam  ditiores  maximamque  affectionum  partem  in  aspe- 
riora  anni  tempora  incidere  solere. 

Morbus  per  totum  orbem  terrarum  pervagatus  in 
zonis  moderatioribus  saepius  invenitur,  quam  in  regio- 
nibus  polaribus  ac  tropicis.  Tempus  autem  majoris 
frequentiae  modo  diximus  asperiores  esse  menses,  qui- 
bus  saepe  tam  numerosus  existit,  ut  propagationem 
paene  epidemiam  censere  possis. 

II.  Anatomia  pathologica. 

Cadavera  hominum  inter  rheumatismum  articulorum 
acutum  defunctorum  raro  licuit  viris  doctis  anatomice 
perscrutari.   In  paucis  autem  casibus,  ubi  sunt  explo- 

rata,  haecce  reperta  sunt:  mutationes  articulationum 
doloribus,  quibus  aegroti  inter  morbum  erant  affecti, 
ceterisque  symptomatibus  minime  respondent.  Inveni- 
tur  exigua  capsulae  synovialis  hyperaemia  levisque  floc- 
culenta  synoviae  opacitas,  sed  interdum  haec  quoque 
residua  processus  inflammatorii  desiderantur,  qui  in 
hominibus  vivis  sine  dubio  aderat.  Attamen  nonnun- 
quam  capsulae  quaedam  synoviales  permagna  hyperae- 
mia  et  ecchymosi  inveniuntur  fusce  rubefactae  et  rela- 
xatae,  cavum  articulationis  dilatatum  fluidoque  puru- 
lento  impletum.  Aliquando  etiam  vicinae  ossium  partes 
sunt  injectae  sedesque  extravasatorum  sanguinis.  San- 
guis,  qui  est  in  corde  et  vasis  majoribus,  in  cunctis 
casibus  recentibus  admodum  fibrinosus  est. 

Praeterea  mutationes  anatomicae  morbi  complicatio- 
nibus,  praesertira  endocarditide,  myocarditide,  pericar- 
ditide,  ubicunque  aderant,  effectae  semper  reperiuntur. 

Primum  igitur  mutationes  ex  endocarditide,  deinde 
ex  myocarditide,  tum  e  pericarditide  oriundas  paucis 
describam. 

Hominum  inter  endocarditidem  mortuorum  endo- 
cardium  strato  externo  incrassato  et  tumefacto  relaxa- 
tum  et  torosum  invenitur.  Quem  tumorem  Virchow  ex 
homogeneo,  pellucido  satisque  claro  strato  constare 
dicit,  in  quo  tot  cellulae  collocatae  sint,  ut  primo  ob- 
tutu  luxurians  epithelii  accumulatio  adesse  videatur. 

Praeter  hanc  diffusam  torositatem,  si  endocarditis  jam 
longius  progressa  est,  villi  subrubri  tenerique  conspi- 
ciuntur,  qui  nonnunquam  in  papillas  et  verrucas  satis 
crassas,  grana  crassa  continentes  increverunt.  Eorum 
basis  e  perfecta  tela  conjunctiva  constat,  apex  ex  ele- 
mentis  magis  cellulosis,  nondum  in  telae  conjunctivae 
formam  redactis.  In  valvulis  venosis  plerumque  genus 
quoddam  limbi  formant  indeque  in  chordas  tendineas 
extenduntur.  Torositates  autem  et  vegetationes  valvu- 
larum  postea  in  consistentiam  magis  cartilagineam  trans- 
gressae  constantem  incrassationem  et  rigiditatem  incre- 
tationemque  valvularum  efficiunt  ac  saepissime  causa 
vitiorum  valvularium  fiunt. 

Interdum  endocardium  nonnullis  in  locis  ruptum 
est  et  chordae  tendineae  cuspidesque  valvularum  di- 
scissae  sunt,  sed  id  obductione  raro  invenitur. 

In  vegetationibus  valvularum  fibrinum  praecipitatum 
reperitur,  quae  praecipitata,  si  inter  ipsum  morbum 
avulsa  propelluntur,  in  circulationem  sanguinis  perve- 
niunt  et  infarctus  haemorrhagicos  abscessusque  meta- 
staticos  provocant.  Saepissime  autem  infarctus  haemor- 
rhagici  in  liene,  rarius  in  renibus,  rarissime  in  pulmo- 
nibus  inveniuntur.  Itemque,  si  embolus  aut  in  carotides 
aut  in  arteriam  vertebralem  pervenit,  apoplexia  capil- 
laris  et  necrosis  cerebri  partialis  consequi  potest  Quin 
etiam  magnus  embolus  majora  extremitatum  vasa  po- 

test  obturare,  ita  ut  digiti  pedis  et  cetera  gangrae- 
nescant. 

Jam  ad  myocarditidem  venimus,  cujus  sedes  semper 
fere  ventriculus  sinister  est,  unde  fit,  ut  ibi  etiam  mu- 
tationes  anatomicae  primariae,  quae  ex  illa  evadunt, 
quaerendae  sint.  Primo  tempore  fibrae  musculares  loci 
affecti  pallescunt  et  mollescunt  striaeque  obliquae  et 
longitudinales  evanescunt;  itaque  microscopio  fibrillas 
in  detritum  granulis  tenuibus  et  quaedam  adipis  gra- 
nula  mutari  conspicimus.  Saepius  vero  status  poste- 
riores  observantur:  creberrime  myocarditis  hunc  exitum 
habet,  ut  minores  majoresve  foci  ramificati  colore  albo 
et  densitate  callosa  in  substantiam  cordis  muscularem 
inspergantur,  interdum  etiam  in  majora  parietis  cordis 
spatia  diffundantur.  Quum  paries  cordis  prementi  san- 
guini  cedit,  verum  cordis  aneurysma,  quod  dicitur  cbro- 
nicum,  nasci  potest.  Praeterea  totum  cor  dilatatum 
esse  solet. 

Porro  myocarditis  nonnunquam  etiam  in  cordis 
abscessum  transgreditur.  Hic  substantia  muscularis 
magis  magisque  pallescit  atque  mollescit,  donec  focus 
fluido  flavo  purulentoque  impletus  et  substantia  muscu- 
lari  decolorata  et  emollita  circumdatus  exstitit.  Raro 
talis  abscessus  callo  eum  ambiente  incapsulatur,  ple- 
rumque  vero  perforatio  fit  in  pericardium  aut  in  cavum 
cordis  cum  sequelis  necessariis. 

Reliquum  est,  ut  de  pericarditide  dicamus.  Qua  si 
quis  est  affectus,  tunica  serosa  hyperaemica,  relaxata, 
torosa  reperitur;  in  stadiis  posterioribus  epithelio  de- 
truso  ibidem  recens  tela  conjunctiva  cernitur,  quae 
formam  habet  luxuriationum  papillarium,  ac  praeterea 
cellulae  purulentae  variae  multitudinis  et  serum  san- 
guinis  in  pericardium  transsudatum  exstant.  Hujus 
quantitas  saepenumero  minima,  interdum  vero  vel  plu- 
rium  librarum  pondere  est.  In  rheumatismo  articulorum 
acuto  valde  fibrinosum  est.  Multis  in  cadaveribus  prae- 
ter  eas,  quas  diximus,  etiam  mutationes  anatomicas 
endocarditide  et  myocarditide  prolatas  invenimus,  qua- 
rum  causa  aut  sequela  pericarditis  esse  solet. 

III.  Symptomata. 

Ipse  morbus,  cui  nonnunquam  prodromi,  quos  vo- 
cant  febrim  invasionis,  praecedunt,  a  vehementi  frigore 
conquassante  incipit,  sed  eo  non  semper  initium  febris 
rheumaticae  indicatur.  Interdum  illud  frigus  non  ita 
est  vehemens,  sed  levis  repetitur  horripilatio.  Frigori 
conquassanti  aestus  ceteraque  febris  symptomata  suc- 
cedunt.  Una  pluresve  articulationes  intumescere  inci- 
piunt,  modo  leviter,  modo  fuscius  rubescunt  et  aegroto, 
praesertim  se  loco  moventi,  dolores  afferunt  acerbissi- 
mos.  Intumescentia  articulationum  tum  major,  tum 
minor  in  partes  proximas,  quae  articulationem  circuni- 


13 

dant,  diffundi  solet,  ita  ut  epiphyses  ossium  contem- 
planti  tumefactae  esse  videantur.  Tumor  vero  dolores- 
que  inde  exeuntes  sibi  non  respondent;  doloribus  enim, 
qui  praeter  modum  majores  esse  solent,  rarissime  tan- 
tum  tumor  fere  par  fit. 

Majores  articuli,  imprimis  humeri,  cubiti,  carpi,  genu, 
tarsi  plerumque  primum  afficiuntur,  sed  reliqui  minime 
immunes  sunt,  etsi  articulationes  digitorum  pedis  solum 
per  exceptionem  affectionis  inflammatoriae  sedes  sunt. 
Quin  etiam  symphysis  ossium  pubis  et  columnae  ver- 
tebralis  synchondroses  aliquando  huic  morbo  expositae 
sunt.  Crebro  hic  processus  etiam  in  musculos  et  fascias 
membrorum  aegrotorum  extenditur.  Numerus  vero  arti- 
culationum  affectarum  varius  est  et  frequenter  omnes 
deinceps  afficiuntur  interdumque,  si  affectio  ex  illis, 
quae  primum  correptae  sunt,  lentius  discedit,  cunctae 
uno  tempore  aegrotant.  Tum  tam  acres  sunt  dolores, 
ut  patiens  unoquoque  motu,  etiam  motibus  passivis  ad 
cibum  capiendum  et  ad  cetera  corporis  officia  explenda 
necessariis,  vel  lenissimo  corporis  tactu  atque  adeo  levi 
lecti  concussione  vehementissime  crucietur  et  plerumque 
suum  situm  in  lecto  ne  minimum  quidem  mutare  possit. 

Simul  solet  vehementior  febris  inflammatoria  sthe- 
nica  adesse,  quae  aut  ab  initio  morbum  comitabatur, 
aut,  id  quod  accidit  rarius,  in  decursu  morbi  orta  est. 
Eadem  intensitati  affectionum  localium  plane  respondet. 

Aegrotus  magnopere  sitiens  multum  sudat.  Hi  su- 
dores  reactione  acida  nonnulli  vim  criticam  habere  di- 
cunt,  sed  id  falsum  est,  quoniam  illi  in  omnibus  morbi 
stadiis,  in  stadio  incrementi,  in  stadio  acmes,  in  stadio 
decrementi  ferme  aequales  existunt  eademque  sunt  quali- 
tate.  Proinde  excretio  urinae,  quamvis  aegroti  multum 
bibant,  minima  est,  ita  ut  per  vicenas  quaternas  horas 
CCC — CCCC  c.  c.  reddantur.  In  urina  vero,  quum  oxy- 
datio  maxima  sit,  permultum  inest  ureae  et  pigmenti, 
id  quod  prorsus  consentaneum  est,  quia  producta  fluida 
vicissitudinis  materiarum  majore  quantitate  per  cutem 
excernuntur.  Itaque  urina,  quum  per  aliquantum  tem- 
poris  seposita  est,  copiosa  sedimenta  fusce  rubra  dejicit. 
Ceterum  pondus  ejus  specificum  magnum  est. 

Temperatura  vero  corporis  plerumque  non  plus  uno, 
raro  duobus  gradibus  aucta  est  et  pulsus  quaque  mi- 
nuta  nonaginta  vel  centum  fiunt,  quibus  rebus  conve- 
nienter  singulis  minutis  viginti  octo  vel  triginta  respi- 
rationes  numeramus. 

In  corde,  etiam  morbo  non  cum  carditide  compli- 
cato,  stridores  flantes,  quos  vocant  strepitus  sanguinis, 
audiuntur,  circa  cordis  morbos  ii  quidem  non  pathogno- 
stici,  sed  potius  ex  abnormi  valvularum  et  vasorum 
tensione  et  vibrationibus,  quae  hinc  consequuntur,  irre- 
gularibus  oriundi. 

IV.  Complicationes. 

Creberrime  cum  rheumatismo  articulorum  acuto  com- 
plicantur  morbi  cordis  et  quidem  endocarditis,  myocar- 
ditis,  pericarditis,  quamvis  Bouillaud,  quum  eas  com- 
plicationes  semper  adesse  contendat,  aliquanto  a  vero 
discedat.  Endocarditis  et  pericarditis  metastasi,  quod 
quis  facile  opinetur,  non  nascuntur,  ut  jam  inde  elucet, 
quod,  quamvis  inflammationes  cordis  existant,  rbeuma- 
tismus  tamen  in  articulationibus  affectis  perstat.  Quo 
modo  endocarditis  et  pericarditis  gignantur,  nondum 
explicatum  est  et  hac  de  re  novi  quid  proferre  aut 
jam  prolata  recensere  ab  hoc  loco  alienum  est.  Can- 
statt  auctore  illae  complicationes  plerumque  inter  diem 
rheumatismi  articulorum  acuti  octavum  et  vigesimum 
septimum  ibique  saepissime  accedunt,  ubi  plures  arti- 
culationes  idque  valde  vehementer  affectae  sunt  item- 
que  in  iis  hominibus,  qui  hoc  morbo  primum  laborant. 

Cordis  inflammationes  praecipue  subito  dolore  regio- 
nis  praecordialis,  palpitationibus,  sensu  compressionis, 
dyspnoea  indicantur.  Symptomata  subjectiva,  ab  ipso 
aegroto  animadversa,  eadem  sunt,  sive  endocarditis, 
sive  myocarditis,  sive  pericarditis  exstat.  Nec  nisi  per- 
scrutatione  physica  dignoscere  possumus,  quae  e  telis 
cor  componentibus  sit  affecta.  Dolores  saepenumero 
usque  ad  hypochondrium  sinistrum  pertinent  et  premen- 

dis  spatiis  intercostalibus,  profunda  inspiratione  positu- 
que  in  latere  sinistro  multum  augentur,  dum  pulsus 
frequentia  nihil  immutatur. 

Haec  autem  symptomata  plerumque  viginti  quatuor 
horis  transactis  remittunt  et  frequenter  tam  parvi  sunt 
momenti,  ut  neque  ipse  aegrotus  neque  medicus  cor 
affectum  putet;  attamen  jam  in  hoc  morbi  fallacissimi 
stadio  magnum  exsudatum  locum  habere  potest.  Itaque 
quam  maxime  praecipiendum  est,  ut  rheumatismo  arti- 
culorum  acuto  laborantes  quotidie  explorentur  atque 
omnia  signa  suspecta  attendantur. 

Signa  autem  endocarditidis  physica,  quae  quidem 
non  exstant  nisi  valvulis  inflammatione  jam  adeo  muta- 
tis,  ut  in  -  systole  imperfecte  claudant,  vel  excrescentiis 
papillaribus  et  incrassationibus  circulationem  sanguinis 
impediant,  haec  sunt:  primus  cordis  sonus  synchrono 
stridore  flante  aut  omnino  aut  ex  parte  obtunditur,  qui 
in  mucrone  clarissime  auditur  eoque  gignitur,  quod  cor- 
dis  valvula,  quia  elasticitas  ejus  est  imminuta,  non  tot 
vibrationes  facere  potest,  ut  sonum  proferat,  sed  lentius 
vibrans  solum  strepitum  efficit. 

Deinde  pro  altero  seu  diastolico  sono  in  mucrone 
flatus  diastolicus  auditur,  qui  non  a  valvulis  aortae, 
sed  a  valvula  mitrali  proficiscitur,  quae  propter  laxita- 
tem  non  jam  ad  parietem  cordis  applicatur,  sed  san- 
guine  vibratur. 

Tum  secundus  arteriae  pulmonalis  sonus  propter 
sanguinem  in  pulmonibus  stagnantem  auctus  est. 

Denique  etiam  cordis  impulsus  paene  semper  auctus 
■  in  spatiis  intercostalibus  II  — III  percipitur,  pulsus  ta- 
men  plerumque  parvus  ac  frequens  est.  - 

In  pericarditide  autem  perscrutatione  physica  haec 
reperiri  queunt  signa:  primum  quidem  crepitatio  cum 
sonis  cordis  synchrona  est,  sed  plerumque  paullo  ante 
incipit  vel  paullo  post  succedit.  Oritur  ambabus  peri- 
cardii  laminis  ascendentibus  et  descendentibus,  quae 
tela  conjunctiva  lnxuriante  asperatae  sunt. 

Deinde  sonus  percussionis  obtusus  in  regione  cor- 
dis  latius  diffunditur.  Primo  sonus  percussionis  in  di- 
rectionem  modo  longitudinalem  magis  extenditur,  sed 
paullo  post  etiam  in  latitudinem  increscit  et  postremo 
triangulus  exoritur,  cujus  apex  hebes  sursum,  nonnun- 
quam  sub  ipso  manubrio  sterni,  basis  vero  deorsum, 
saepe  in  septimo  spatio  intercostali  sita  est.  Crura  an- 
guli  in  speciem  arcuum  super  mamillas  decurrunt. 
Quodsi  exsudatUm  copiosum  est,  eo  diaphragma  depri- 
mitur,  ut  epigastrium  prominentia  torosa  esse  videatur. 

Denique  impulsus  mucronis  cordis  evanescit,  ubi 
certa  quaedam  exsudati  fluidi  copia  in  pericardio  ex- 
stat.  Antea  sane  adhuc  percipi  potest,  neque,  si  cordis 
hypertrophia  eodem  tempore  adest,  plane  disparet. 

Myocarditis  tum  demum  .symptomata  edit  physica, 

quando  cum  endocarditide  vel  pericarditide  complicata 
est,  aut  si  inter  rheumatismum  abscessus  in  ventricu- 
lum  aliquem  vel  atrium  penetravit.  Sunt  signa  physica 
contemporaneae  duorum  apparatuum  valvularium  insuf-  - 
ficientiae,  dum  unius  valvulae  insufficientia  non  est 
symptoma  myocarditidis  pathognosticum,  quia  illa  etiam 
saepissime  endocarditide  affertur. 

Raro  pleuritis  et  pneurnonia,  rarissime  meningitis 
cerebralis  et  spinalis  cum  rheumatismo  articulorum  acuto 
complicantur. 


V.  Morbi  deeursus  et  exitus. 

Initium  rheumatismi  articulorum  acuti  jam  supra 
diximus  non  semper  fieri  a  stadio  prodromorum,  qui 
si  reperiuntur,  diversum  tenent  temporis  spatium,  saepe 
modo  paucas  horas,  saepe  plures  dies.  Initium  igitur 
morbi  non  semper  frigore  conquassante,  aut  levi  hor- 
ripilatione  repetita  indicatur;  imo  morbus  frequenter  sine 
ullo  comite  incedit.  Primum  una  majtfrum  articulatio- 
num  aut  minor  numerus  intumescit,  rubefit,  valde  in- 
dolescit,  febris  advenit  atque  inflammatio  vario  ordine, 
plerumque  ab  articulis  majoribus  ad  minores  progre- 
diens,  etiam  alias  articulationes  corripit.  Estremitatum 
inferiorum  articulationes  plerumque  primae  morbo  im- 
plicantur,  ubi  sacpe  vicissitudo  notabilis  cernitur:  si- 

quidem  sinistra  pedis  articulatio  affecta  est,  persaepe 
dexter  pedis  ac  sinister  genu  articulus  integer  manet, 
sed  dextra  genu  articulatio  corripitur,  qualis  vicissitudo 
etiam  in  partibus  superioribus  conspicitur,  sed  nequa- 
quam  semper.  Aliquando  vero  morbus  tam  cito  pro- 
greditur,  ut  intra  unum  diem  vel  biduum  omnes  arti- 
culationes  afficiantur;  passim  lentius  extenditur,  ita  ut 
frequenter,  si  proxima  corripitur  articulatio,  prius  af- 
fecta  jam  fere  plane  a  morbo  liberata  sit. 

Sed  unaquaeque  articuli  affectio  per  se  non  per 
totum  morbi  decursum  persistit.  In  singula  enim  aiti- 
culatione,  antequam  evanescit,  solum  plures  deinceps 
dies  manere  solet  ac  tum  dolor  prius  remittit  quam 
intumescentia  et  rubor.  Plerumque  vero  eadem  articu- 
latio  inter  morbi  decursum  saepius  afficitur. 

Mane  dolores  ac  febris  remittere,  horis  vespertinis 
exacerbescere  solent. 

Nec  tamen  hic  typus  tam  regularis  est,  quam  quis- 
piam  putaverit;  crebro  enim  res  prorsus  contraria  est. 
Symptomata  praeter  modum  intensa  et  diutina  sunt  in- 
certisque  temporibus  et  remittunt  et  revertuntur.  Non- 
nunquam  etiam  morbus  ad  finem  adduci  videtur,  sed 
repente  vel  sine  frigore  conquassante,  vel  cum  eo,  ea- 
dem,  qua  antea  erat,  intensitate  renascitur.  Itaque  sine 
dubio  statui  potest,  revalescentiam ,  quamdiu  magna 
pulsus  frequentia  febrisque  permaneant,  etiam  decre- 

scentibus  vel  evanescentibus  signis  localibus,  haud  certe 
exspectandam  esse.  Bouillaud  quidem  in  omni  ejus- 
modi  casu  complicationem  cum  aliqua  carditidis  forma 
exstare  arbitratur,  sed  in  eo  fallitur,  sicut  omnino  in 
observationibus  de  harum  complicationum  crebritate. 

Signa  et  localia  et  universalia  eodem,  quo  exstite- 
runt,  modo  disparere  consueverunt.  Si  sensim  sensim- 
que  prodierunt,  itidem  rursus  decrescunt;  sin  brevi 
tempore  in  modum  enormem  increverunt,  perinde  sta- 
dium  decrementi  breve  est.  Ergo  stadia  incrementi  et 
decrementi  sibi  conveniunt,  sed  acmes  tempori  non  re- 
spondent.  Per  aliquantum  etiam  temporis  rigiditas 
quaedam  et  intumescentia  torpida  in  articulationibus 
remanere  solet. 

Plerumque  autem  rheumatismus  articulorum  acutus, 
nec  solum,  ubi  levior  exstitit,  verum  etiam  multis  ar- 
ticulationibus  affectis  et  intensitate  febris,  sicut  omni- 
bus  omnino  signis  localibus  et  universalibus  in  gradum; 
summum  elatis,  eo  est  exitu,  ut  aegrotus  sanescat,  ita 
ut  sanationem  habere  possis  normalem.  Revalescentia 
vero  non  est  repentina,  sed,  ut  jam  supra  commemora- 
vimus,  morbi  signis  pedetentim  defervescentibus.  Neque 
haec  signa  semper  decrescunt  constanter,  sed  ita  etiam 
variant,  ut,  quum  jam  sanatio  speratur,  morbus  cum 
omni  atrocitate  priore  renascatur.  Raro  inter  ipsum 
morbum  aegri  moriuntur,  neque  id  fit,  nisi  immodica 


21 

complicationum  comitantiumque  cordis  inflammationum 
intensitate;  aut  morbi  complicatione  cum  acribus  pul- 
monum  ac  pleurae  inflammationibus;  aut  illis,  quas 
diximus,  complicationibus  rbeumatismum  non  comitan- 
tibus,  sub  signis  collapsus  repentini,  postquam  sympto- 
mata  innervationis  valde  perturbatae,  coma,  delirium, 
alia  brevi  ante  prodierunt.  Obductione  tamen  nullae 
mutationes  bis  rebus  respondentes  in  organis  systema- 
tis  nervorum  centralibus  inveniuntur,  quamobrem  fue- 
runt,  qui  infectionem  sanguinis  universalem  mortis  re- 
pentinae  causam  judicarent.  Mihi  quidem  haec  res 
perplexa  etiam  ~  enormi  auctione  febris  et  temperaturae 
videtur  explicari  posse.  Debebat  saltem,  anteaquam 
sanguinis  intoxicatio  perinde  inexplicabilis  proponeba- 
tur,  exactis  temperaturae  mensurationibus  probari,  illis 
in  casibus  aucbam  corporis  temperaturam  febrimque  mor- 
tis  repentinae  causam  non  fuisse.  Ceterum  patientes, 
etiam  quum  cordis  inflammationes  supervenerunt,  ple- 
rumque  ex  morbo  feliciter  evadunt. 

Porro  saepe  accidit,  ut  aegroti  imperfecte  sanentur. 
Quod  si  fit,  symptomata  universalia  et  localia  singulo-  N 
rum,  nec  vero  omnium  articulorum  disparent,  ita  ut  in 
una  alterave  articulatione  rheumatismus  fiat  chronicus 
saepeque  nunquam  recedat.  Alias  aegroti  superant  qui- 
dem  quum  ipsum  rheumatismum  articulorum  acutum, 
tum  ejus  complicationes,  ~sed  his  vitia  valvularum  pro- 

vocantur,  quibus,  quum  insanabilia  sint,  fit,  ut  aegri 
mortem  obeant  praematuram.  Semper  autem,  praesertim 
si  morbus  fuit  diuturnus,  revalescentes  sunt  admodum 
infirmi  et  caduci,  anaemici,  aspectu  livido,  labris  palli- 
dis,  ut  medici  improvidi  spurio  cordis  strepitu  anaemia 
effecto  ad  vitia  valvularia  supponenda  induci  queant. 

Morbus,  quod  temporis  spatium  attinet,  varium  ex- 
plet  et  levior  quidem  intra  octo  vel  quatuordecim  dies, 
gravior  post  multas  demum  hebdomades  finitur. 

VI.  Prognosis. 

Quae  de  morbi  decursu  et  exitu  diximus,  ex  iis 
apparet,  prognosin  aliam  esse  ex  alia  ratione  institu- 
tam.  Prognosis  circa  vitam  in  universum,  praesertim 
ubi  nullae  intercedunt  complicationes,  bona  est;  non 
item  illa  circa  valetudinem  completam,  quam  jam  du^ 
biam  dicere  liceat.  Mala  vero  prognosis  hisce  fit  quin- 
que  conditionibus:  primum  quidem,  si  morbus  in  inte- 
riores  membranas  fibrosas  et  serosas  imprimisque  in 
pericardium  ipsumque  cor  propagatur.  Quo  magis  in- 
tensus  est  rheumatismus  et  quo  plures  affecit  articula- 
tiones,  eo  magis  complicationes  sunt  metuendae  eoque 
verisimilior  infaustus  est  exitus.  Tametsi  complicationes 
raro  inter  ipsum  morbum  mortiferae  sunt,  eas  tamen 
constantia  organismi  vitia,  quae  causa  sunt  mortis  prae- 
maturae,  relinquere  jam  exposuimus. 

Deinde  mala  est  prognosis,  si  processus  rheumaticus 
etiam  articulationes  vertebrales  corripit.  Tum  signum 
haud  faustum  est  major  inconstantia  ac  volubilitas  af- 
fectionis,  si  ea  non  in  singulis  continetur  articulationi- 
bus,  sed  modo  huc,  modo  illuc  vertitur,  etsi  tum  non 
semper,  nec  necessarie  perniciosa  est.  Neque  prospera 
est  conditio,  si  passio  quidem  localis  finitur,  sed  febris 
continuatur,  quia  ibi  complicationes  adesse  nobis  judi- 
care  licet.  Pariter  malam  reddunt  prognosin  varia  uri- 
nae  qualitas  sudoresque  profusi,  quibus  simul  febris 
exacerbatur. 

Praeterea  res  non  sunt  laetae,  si  deliria  et  muscu- 
lorum  convulsiones  existunt  atque  lingua  arescit,  quibus 
signis  celer  exitus  letalis  indicatur, 

Denique  timendum,  ne  infaustus  futurus  sit  exitus,  aut 
saltem  exitus  in  sanationem  imperfectam,  si  affectiones 
rheumaticae  saepius  repetuntur,  quia  experientia  edocti 
scimus,  morbo  identidem  reverso  contracturas,  ancyloses 
semperque  magnam  residere  cachexiam. 

VII.  Therapia. 

Antequam  ad  eam,  quam  rationalem  vocant,  rheu- 
matismi  articulorum  acuti  therapiam  aggrediar,  qua 
quum  alii,  tum  maxime  Schoenlein  cum  proventu  optimo 
primus  usus  est,  ex  ingenti  illa  materiae  antirrheuma- 
ticae  copia,  quae  prioribus  adhibebatur  temporibus,  non- 

nulla  remedia,  quae  famam  majorem  adepta  sunt,  affe- 
ram  et  percenseam.  Namque  omnia  componere  et  diju- 
dicare  nec  loci  nec  temporis  angustiae  mihi  concedunt. 
Multa  etiam  horum  medicaminum  olim  specifica  duce- 
bantur,  quae  nunc  in  historiam  solum  redigenda  sunt. 

Primum  igitur  de  venaesectionibus  dicam  universa- 
libus,  quas  primus  Sydenham  posteaque  1'Herminier  et 
Eoche  praescripserunt.  Quinto  etiam  hujus  saeculi  de- 
cennio  Bouillaud  venaesectionibus  „coup  sur  coup",  ut 
Francogalli  dicunt,  usus  est  remedio  rheumatismi  arti- 
culorum  acuti,  quo  morbi  processum  opprimere  sibi 
videbatur.  Neque  tamen  quidquam  aliud  nisi  magnam 
sanguinis  dilutionem  est  consecutus  ac  nescio,  an  amplam 
suam  de  rheumatis  acuti  cum  carditide  conjunctione 
experientiam  illi  potissimum  rei  debeat,  quoniam,  quo 
plus  depletur  sanguinis,  fibrinum  eo  facilius  e  sanguine 
praecipitatur  ideoque  etiam  facilius  in  endocardio  et 
pericardio  deponitur.  Prudentes  igitur  medici  venae- 
sectiones  non  ubique  utiles  esse  intellexerunt,  neque  iis 
nisi  in  hominibus  plethoricis  usi  sunt,  in  quibus  vehe- 
mentem  vasorum  reactionem  perniciosam  fore  existima- 
bant,  quod  tamen  periculum  alii  venaesectione  haud- 
quaquam  imminui  contendunt.  Hac  aetate  indicationi- 
bus  venaesectionis  omnino  ad  minimum  redactis,  venae- 
sectionem  rheumatismo  articulorum  acuto  indicari  non 
amplius  censemus. 

Deinde  locales  sanguinis  detractiones  instituebantur, 
quarum  laudator,  quamvis  modicus,  Chomel  exstitit. 
De  iis,  sicut  omnino  de  antiphlogosi,  idem  judicandum 
atque  de  detractionibus  sanguinis  universalibus.  Id 
autem  imprimis  metuendum  est,  ne  malum  ex  sede 
peripherica  expulsum  organa  centralia  corripiat.  Prae- 
terea  alkalia  collaudabantur  praecipueque  kali  et  na- 
trum  nitricum,  quod  nunc  quoque  usurpatur.  A  pluri- 
mis  enim  medicis,  quemadmodum  in  pneumonia  aliis- 
que  morbis  inflammatoriis,  ita  etiam  ineunte  rheuma- 
tismo  articulorum  acuto  adhibetur,  quamvis  haud  mul- 
tum  commodi  inde  exspectetur.  Quia  parvae  doses 
natri  nitrici  aegroto  nihil  nocent  atque  anceps,  ut  ajunt, 
remedium  melius  est  quam  nullum,  illud  licet  impendere. 

Tum  antimonialibus,  praesertim  tartaro  stibiato  rheu^ 
matismus  itemque  sulfure  aurato  rheumatoses  chronicae 
curari  solebant.  Neque  ulla  est  compositior  formula 
antirrheumatica,  qua  non  aliquod  praeparatum  antimo- 
niale  contineatur.  Eorum  autem  efficacitas  a  medicis 
doctissimis  reprobata  est  itemque  hoc  tempore  explo- 
ratum  habemus,  vehementem  impetum  in  organismum, 
qualem  tartarus  stibiatus  facit,  in  rheumatismo  curando 
vitandum  esse. 

Insuper  in  usum  vocabantur  colchicum,  forma  vini 
seminum  colchici  aut  tincturae  seminum  colchici,  nec 
minus  jodi  praeparata,  narcotica,  china,  chininum.  De 

quibus  quatuor  medicamentis  in  therapia  rheumatismi 
articulorum  acuti  describenda  dicam.  Denique  de  re- 
mediis  externis  et  primum  quidem  de  revulsivis,  tum 
de  stimulantibus  agam. 

In  remediis  revulsivis  praeter  multa  alia  rubefa- 
cientia,  sinapismi,  vesicatoria,  moxae,  balnea  vaporaria 
et  mineralia  numerantur,  quae  sunt  haudquaquam  con- 
temnenda  adjumenta  in  therapia  antirrheumatica  ac 
tum  nominatim  indicantur,  quando  malum  periphericum 
pertinacissimum  est,  aut  majora  inflammationis  pro- 
ducta,  exsudata  serosa  exstiterunt,  aut  quando  a  par- 
tibus  interioribus  in  integumentum  commune  externum 
derivatio  instituenda  est. 

E  numero  fontium  mineralium  adversus  morbos 
rheumatismi  secundarios  prosperrime  usurpantur  aquae 
albulae  Eilsenses,  Neodorpienses ,  Thermocrenenses, 
Aquisgranenses,  Teplicienses,  sicut  thermae  salinae  et 
balnea  vaporaria  Russica,  quibus  nescio,  an  Eomano- 
Hibernica  hac  aetate  maxime  usitata  anteferenda  sint. 
Etiam  systematica  hydrotherapia  frigida  in  affectioni- 
bus  chronicis  cum  eventu  optimo  suscepta  est. 

Jam  de  remediis  stimulantibus  loquar,  qualem  ha- 
bent  effectum  medicamina  et  balnea  modo  nominata, 
sicut  praecipue  linimenta  acria  et  excitantia  (veratri- 
num,  ammonium,  tinctura  jodi),  lavationes,  electricitas 
et  galvanismus,  acupunctura  et  electropunctura.  Sed 

ea  rheumatismo  demum  chronico,  paralysibus  rheuma- 
ticis  contracturisque  indicantur. 

His  de  rheumatismi  therapia  in  universum  prae- 
missis  ad  ipsum  rheumatismum  articulorum  acutum 
tractandum  transeam. 

Quemadmodum  adversus  omnes  morbos  rheumati- 
cos,  sic  etiam  adversus  rheumatismum  articulorum  acu- 
tum  cuncta  antiphlogistica  adhibita  sunt,  sanguinis  de- 
tractiones  et  universales  et  locales,  tartarus  stibiatus, 
kali  et  natrum  nitricum  multaque  alia  medicamenta, 
quorum  quodque  erant  qui  laudarent.   Sed  si  ea  re- 
spicimus,  quae  de  vario  morbi  decursu  supra  diximus, 
facile  cernimus,  illorum  remediorum  efficacitatem  diffi- 
cilem  esse  ad  probandum,  quoniam  id,  quod  morbus 
interdum  illis  remediis  usurpatis  mox  recesserit,  nihil 
valet.    Alibi  enim  iisdem  in  usum  vocatis  rheumatis- 
mus  multas  per  hebdomades  protrahebatur  et  cum  aliis 
etiam  morbis  complicabatur.  Itaque  rejectis  ingentibus 
illis  sanguinis  depletionibus  magnisque  et  periculosiB 
kali  nitrici  dosibus  nunc  modicae  tantum  natri  nitrici 
doses  fere  communiter  porriguntur.   Schoenlein  multi- 
que  medici  auctoritatis  maximae  omissa  omni  curatione 
rheumatismi  specifica  therapiam  symptomaticam  institui 
volunt,  tres  indicationes  statuentes,  ex  quibus  primum 
febris  removenda  tumque  videndum  est,  ne  nimium 
acidi  in  urina  et  sudore  existat,  ac  denique  affectiones 
locales  tollendae  sunt. 

Primae  indicationi  varia  ratione  satisfacere  possu- 
mus.  Olim  venaesectio  remedium  erat  usitatissimum, 
sed  hac  aetate  alii  herbam  digitalis  purpureae  (infus. 
herb.  digit.  (3(3)  gvj.  Syrup.  simpl.  =j.  Tertia  quaque 
hora  cochlear  minus)  in  usum  vocant,  alii  chininum 
sulfuricum  ut  efficax  remedium  antipyreticum  imprimis- 
que  tum  commendant,  quum  febris  valde  intensa  est, 
neque  tamen  nisi  magnis  dosibus  porrectis  eventum 
prosperum  exspectant. 

Ne  nimium  fiat  acidum,  patientes  natri  bicarbonici 
scrupulum  dimidium  tertia  quaque  hora  sumere  et 
aquam  natronatam  bibere  jubentur. 

Contra  dolores  locales  ingens  remediorum  externo- 
rum  numerus  atque  interne  narcotica  adhibentur.  Ex- 
ternis  vero  remediis,  quod  jam  ex  magna  eorum  copia 
patet,  non  effici  videtur,  quod  laudatores  eorum  prae- 
dicant.  Optimum,  quod  praestant,  commodum  in  bono 
effectu  palliativo  constat,  sed  decursum  morbi  minime 
praecidere  queunt.  Ubi  dolores  non  nimis  vehementes 
sunt,  articulationes  affectas  tela  gossypina  vel  stuppa 
involvere  licet;  sin  dolores  acriores  sunt,  epithemata 
glaciei  et  aquae  frigidae  commendantur,  sed  quia  ea- 
dem  vulgo  antirrheumatica  inutilia  videntur,  medicus 
ea  praescribens  obedientiam  exspectare  nequit,  qua- 
propter  satius  est,  linimenta  celeriter  evaporantia  et 
refrigerantia  administrare.  Elaylio  chlorato  magni  pretii 

a  Wiraderlich  commendato  Niemeyer  aethera  anteponit 
bonosque  eum  successus  habuisse  ait. 

Locales  autem  sanguinis  depletiones  non  sunt  in- 
stituendae,  nisi  quum  articulus  aliis  rationibus  frustra 
tractatus  diutius  tumidus  manet  et  dolorosus.  Quodsi 
etiam  sanguine  detracto  dolores  ac  tumor  non  recedunt, 
Niemeyer  aegrotam  articulationem  vesicantibus  obtegi 
vult  vel  tinctura  jodi  oblini.  Vesperi  tum  morphii  ace- 
tici  pars  grani  tertia  vel  dimidia  intus  datur,  quod 
adeo  febri  veheraenti  cum  pulsu  pleno  non  contrain- 
dicatur. 

Frerichs  kalio  jodato  systematice  adhibito  proventus 
optimos  sese  consecutum  esse  ait,  quales  nos  quoque 
in  ejnsdem  clinico  observavimus. 

In  clinico  Cel.  Traube  aestate  praeterita  methodus 
Davisiana  tentata  est.   Aegrotae  enim  et  plures  sanae 
articulationes  vesicantibus  obtegebantur  atque  interne 
natrum  nitricum  hac  formula  ordinabatur: 
Rp.  Natr.  nitr.  3ij 
Decoct.  alth.  £vj 
Sacchari  alb.  5/3. 
MDS.  Secunda  quaque  hora  cochlear  majus. 
Vesicantibus  adhibitis  febris  et  symptomata  localia  valde 
remittebant  et  valetudo  aegrotorum  melior  reddebatur; 
etsi  nonnulli  doloribus  rursus  vexabantur,  alii  tamen 
non  ita  longo  tempore  exacto  sanati  discesserunt.  Ne- 

que  tamen  haec  methodus  numero  undeviginti  aegro- 
torum,  qui  secundum  illam  per  aestatem  anni  praeteriti 
in  clinico  Cel.  Traube  curati  sunt,  mihi  jam  satis  com- 
probata  esse  videtur,  quamvis  boni  successus  nos  ad 
experimenta  repetenda  excitent. 

In  asthmate  pectoris  sine  mutationibus  anatomicis 
haud  raro  sinapismis  opus  est;  sin  organorum  interio- 
rum  morbi  specifici  dignoscuntur,  specialis  eorum  the- 
rapia  institui  debet. 

Quod  ad  diaetam  aegrotantium  pertinet,  tempestive 
exinanitionis  post  febrim  exspectandae  ratio  habenda 
est;  itaque  ne  sudoris  secretio  augeatur,  potiones  cali- 
dae  evitandae  sunt.  Conclavis  denique  temperatura  non 
altior,  sed  aequabilis  esse  debet;  optima  est  sedecim 
graduum  Reaum. 


V  I  T  A. 


Natus  sum  Andreas  Christophorus  DettmerWul- 
ferstedae  anno  MDCCCXXXXI  patre  Andrea,  matre  Anna 
Dorothea  de  gente  Kahmann,  quos  parentes  adhuc  vivos 
salvosque  summa  veneror  pietale.  Fidei  addictus  sum  evan- 
gelicae.  Primis  litterarum  elementis  in  schola  publica  et  a 
praeceptore  privato  imbutus  per  novem  annos  gymnasium  Ste- 
phaneum  Halberstadiense  frequentavi,  quod  auspciiis  Cel.  Th. 
Schmid  adhuc  maxime  floret.  Testimonio  maturitatis  acade- 
micae  instruclus  vere  anni  MDCCCLXII  ab  111.  Virchow,  de- 
cano  spectatissimo,  inter  cives  instituti  medico-cliirurgici  Fride- 
rico-Guilelmiani  receptus  sum  ibique  per  octo  semestria  hisce 
interfui  scholis 

Philosophicis : 
111.  Braun  de  botanice; 
111.  Dove  de  physice; 
111.  G.  Rose  de  mineralogia; 
Beat.  E.  Mitscherlich  de  chemia  anorganica; 
111.  Peters  de  zoologia; 
Cel.  Werder  de  logice,  de  psychologia; 
Exp.  Sonnenschein  de  chemia  organica,  de  forensi,  de 
pharmacia. 

Medicis : 

111.  Schultz-Schultzenstein  de  encyclopaedia  mediea, 

de  pathologia  et  therapia  generali ; 
Cel.  Lieberkuehn  de  osteologia  et  syndesmologia,  de  ana- 

tomia  organorum  sensuum; 
111.  Reichert  de  anatomia  speciali,  de  cerebrali,  de  anato- 

mia  comparata,  de  histologia,  de  embryologia,  de  phy- 

siologia  generationis; 
111.  duBois-Reymond  de  physiologia,  de  diffusione; 
Cel.  Troschel  de  fracturis  et  luxationibus; 
Cel.  Lauer  de  semiotice,  de  therapia  generali; 
Cel.  Boehm  de  morbis  dentium,  de  ophthalmologia,  de 

aciurgia; 

Cel.  Schoeller  de  arte  obstetricia; 

111.  C.  G.  Mitscherlich  de  materia  medica,  de  medicamentis 

excitantibus ; 
Cel.  Liman  de  medicina  forensi; 

111.  Virchow  de  anatomia  pathologica,  de  pathologia  generali; 
111.  Hirsch  de  morbis  endemiis  et  epidemiis; 
111.  Frerichs  de  pathologia  et  therapia  speciali; 
111.  de  Langenbeck  de  aciurgia; 

111.  Juengken  de  chirurgia,"  de  corporis  humani  laesionibus; 
Cel.  Elsholtz  de  delectu  tironum,  de  morbis  simulatis  ac 
dissimulatis; 

Exp.  Burchardt  de  morbis  syphiliticis,  de  morbis  cutaneis. 
In  exercitationibus  practicis  duces  mihi  fuerunt: 

Cel.  Boehm  in  operationibus  chirurgicis  et  ophthalmiatricis ; 

111.  Reich  ert  in  arte  cadavera  secandi  et  microscopio  utendi; 

Cel.  Schoeller  in  operationibus  obstetriciis ; 

Exp.  J.  Meyer  in  arte  auscultandi  et  percutiendi; 

Cel,  Troschel  in  fasciis  applicandis; 

Cel.  Liman  et  Cel.  Skrzeczka  in  medicina  forensi. 
Clinicis  interfui  medicis  111.  Frerichs,  Cel.  Traube,  Cel. 
Ebert;  chirurgicis  111.  Juengken,  111.  de  Langenbeck; 
ophthalmiatricis  Cel.  Boehm,  111.  Juengken,  Cel.  de  Graefe; 
obstetriciis  Cel.  Schoeller;  syphiliticis  Exp.  Lewin. 

Quibus  viris  omnibus  de  me  optime  meritis  gratias  ago  sem- 
perque  habebo  quam  maximas. 

Jam  tentaminibus  et  physico  et  medico,  nec  minus  examine 
rigoroso  coram  Gratioso  Medicorum  Ordine  superatis  spero  fore, 
ut  hac  dissertatione  thesibusque  adjectis  publice  defensis  summi 
in  medicina  et  chirurgia  honores  in  me  rite  conferantur. 


T  H  E  S  E  S. 


1.  In  intoxicatione  saturnina  optiina  laxantia  sunt 
opiata. 

2.  Libri  therapeutici,  qui  dicuntur  populares,  plus 
nocent  quam  prosunt. 

3.  Othaematoma  nonnisi  ex  laesionibus  oritur. 


